SL Uradni list Evropske unije C 248/4

Končno poročilo pooblaščenca za zaslišanje v zadevi COMP/39.401 – E.ON/GDF (1)

2009/C 248/04

Osnutek odločbe v tej zadevi je podlaga za naslednje ugotovitve:

Obvestilo o nasprotovanju in dostop do spisa

Komisija je 9. junija 2008 sprejela obvestilo o nasprotovanju, naslovljeno na družbo Gaz de France SA (v nadaljnjem besedilu: družba GDF), družbo E.ON AG in družbo E.ON Ruhrgas AG (v nadaljnjem besedilu: družba E.ON Ruhrgas) (ki sta skupaj v nadaljnjem besedilu – koncern E.ON).

Družba GDF in koncern E.ON sta obvestili o nasprotovanju prejeli 10. junija 2008. Obema naslovnikoma obvestila o nasprotovanju je bilo prvotno odobreno, da v šestih tednih od prejetja spisa Komisije na zgoščenki predložita svoje pisne pripombe na obvestilo o nasprotovanju. Na podlagi njunih utemeljenih zahtevkov sem koncernu E.ON odobrila podaljšanje roka za odgovor do 29. avgusta 2008, družbi GDF pa do 8. septembra 2008.

Družbi GDF in koncernu E.ON sta bila dne 27. marca 2009 poslana dopisa o dejstvih. Obe stranki sta zaprosili za podaljšanje roka za odgovor na ta dopisa o dejstvih, kar je odobril Generalni direktorat za konkurenco. Obe stranki sta odgovorili pravočasno.

Stranki nista načeli nobenega vprašanja v zvezi z dostopom do spisa, imeli pa sta pripombe glede organizacije spisa in razpoložljivih jezikovnih različic.

Ustno zaslišanje

Vse stranke v postopku so uveljavile pravico, da se izjavijo, na ustnem zaslišanju, ki je bilo 14. oktobra 2008. Na zahtevo družbe GDF se je ob predstavitvi njihove gospodarske strategije v Nemčiji javnost izključila. Družba GDF je nezaupno različico zaslišanja ob izključitvi javnosti naknadno poslala koncernu E.ON.

Osnutek odločbe

Osnutek odločbe omejuje obseg trditve iz obvestila o nasprotovanju z ugotovitvijo, da sta družbi GDF in koncern E.ON sodelovali v enotni in dolgotrajni kršitvi, ki zadeva dobavo plina preko plinovoda MEGAL v Nemčijo in Francijo, ne pa vse prodaje plina na teh trgih. Pisni sporazum, na katerem naj bi temeljila kršitev (spremni dopisi iz leta 1975), sta sklenili izključno v okviru izgradnje in delovanja plinovoda MEGAL. V osnutku odločbe sta bila proučena tudi druga dva vidika kršitve iz obvestila o nasprotovanju (in sicer sestanki na visoki ravni med leti 1999 in 2006 ter strategiji strank o medsebojnem neagresivnem ravnanju), da bi se ugotovilo, ali sta stranki mnogo let kasneje menili, da sta še vedno zavezani s spremnimi dopisi iz leta 1975, zaradi česar bi to pomenilo enotno kršitev ob upoštevanju nezakonitosti spremnih dopisov iz leta 1975. Strankama je bila med drugim dodeljena možnost, da izrazita svoja stališča glede strukture trditev.

Naložene so globe za obdobji od aprila 1998 do septembra 2005, kar zadeva Nemčijo, in od avgusta 2000 do septembra 2005, kar zadeva Francijo.

Menim, da osnutek odločbe obravnava samo nasprotovanja, v zvezi s katerimi so imele stranke priložnost izraziti svoja stališča.

Ob upoštevanju zgoraj navedenega menim, da so bile pri vseh strankah v tej zadevi spoštovane pravice, da se izjavijo.

Bruselj, 29. junija 2009 Karen WILLIAMS

(1) V skladu s členoma 15 in 16 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje v nekaterih postopkih o konkurenci (UL L 162, 19.6.2001, str. 21.).